ผ่านมาร้านนี้หลายรอบแล้วครับ  เห็นพ่อครั่วผัดทอดควันโขมงต่อหน้าลูกค้า อยากเข้าไปลองแต่ชะงักตอนดูราคาในเมนูทุกที (เข้าร้านนี้หัวละไม่ต่ำกว่าสามร้อยแหง ๆ) จนวันนี้เห็นมีโปรเด็ดเป็นโอกาสดีที่จะได้ลองชิมดูครับ

ร้านนี้อยู่ชั้นสามของเซ็นทรัลศาลายา  ร้านเป็นห้องกระจกไม่ใหญ่มาก  มีที่นั่งจริง ๆ ประมาณสักสิบทีได้  แต่การจัดร้านให้ลูกค้านั่งล้อมพ่อครัวนี่ทำให้เรารู้สึกได้ถึงความ VIP ยังไงก็ไม่รู้  จุดขายของร้านก็คือการให้เราชมการทำอาหารของพ่อครัวแบบจะๆ เหมือนเป็นการดูโชว์ไปในตัว

เมนูโปรที่ผมสั่งไปนั้น คือชุดไก่สไปซี่ เพิ่มข้าวผัดกระเทียม  135+25  และชามะนาว 29  ก่อนจะมาชิม  คงต้องพูดถึงกรรมวิธีของพ่อครัวสักหน่อย   คือมันเหมือนการดูโชว์จริง ๆ นะครับ  มันไม่ใช่การยืนดูพ่อค้าลวกก๋วยเตี๋ยวในตลาด  แต่ถ้าสังเกตเราจะเห็นถึงขั้นตอนที่ถูกจัดลำดับมาอย่างดีเยี่ยม ทั้งวางเนื้อไก่ลงกะทะ  เห็ดที่ผัดอีกมุมนึง โดนวางหัวและหางไปทางเดียวกัน  แครอทฝอยที่เรียบอย่างเป็นระเบียบในกะทะ   

ที่หนักสุดคงเป็นพ่อครัวอีกคนที่ผัดกุ้งสี่ตัวโดยวางเรียงแถวแล้ว ค่อย ๆ พลิกกุ้งบนกะทะที่ละตัว  โดยหัวหางหันไปทางเดียวกันเป๊ะเหมือนแถวทหาร!!!!  (มันต้องมีสคริปแน่ ๆ!!!)   เชื่อเลยครับว่าพ่อครัวต้องถูกเทรนมาทุกขั้นตอนของการทำอาหารแน่ ๆ  (เล่นเรียงเห็ดทีละต้นเลยนี่)  ซึ่งมันก็บ่งถึงความพิถีพิถันและความเป๊ะของร้านนี้

ไก่สไปซี่ที่เสิร์ฟมา หน้าตาน่ากินใช้ได้  แต่ดูมันเหมือนจะไหม้นะ   จริง ๆ เห็นตั้งแต่ตอนทำแล้วหละ  ยังแอบอมยิ้มใส่กุ๊กเลยว่าซวยแล้ว!!!  แต่พอเสิร์ฟจริง ๆ มันก็ไม่ได้ดำมากอย่างที่คิด  ที่สำคัญคือ ส่วนที่ดำ ๆ นั้นคือ หนังไก่   พอกัดเข้าไปเท่านั้นแหละ  แม่เจ้า!!  อร่อยโว้ย  เนื้อไก่ฉ่ำกำลังดี ในขณะที่หนังไก่บาง ๆ มันกรอบจนรู้สึกได้  ไม่มีรสขมไหม้อะไรทั้งนั้น  ทั้งหมดนี้คือความบังเอิญหรือตั้งใจกันนะ   ข้าวผัดกระเทียมก็อร่อยมาก  เข้ากันกับไก่มาก ๆ  ซูปที่แถมมาด้วยก็รสชาติโอเคครับ

ด้านรสชาตินี่ยอดเยี่ยมครับ  ยิ่งได้เห็นขั้นตอนการปรุงที่โชว์ความละเอียดทุกเม็ดด้วยแล้ว ผมยกนิ้วให้เลย  น่าเสียดายว่าถ้าเป็นเมนูทั่วไปนั้นราคาค่อนข้างแรงเหมือนกัน  แต่ถ้ามากินในโอกาสพิเศษก็พอไหว  ยิ่งถ้าเป็นช่วงมีโปรนี่คุ้มมาก  แนะนำเลยจริง ๆ ครับ